
POLÍCIA V TRENČÍNE NAĎALEJ APELUJE NA SENIOROV.

Trenčianska polícia upozorňuje seniorov, ktorí sú kontaktovaní neznámymi ľuďmi pod rôznymi legendami, aby si dobre rozmysleli, s kým budú komunikovať a koho si pustia do svojej domácnosti. 
V poslednej dobe dochádza k zvýšenému počtu telefonických kontaktov seniorov pod legendou falošný policajt, ktorý rieši nehodu ich príbuzného a pýta finančnú hotovosť na pokrytie nákladov liečby. Ďalej upozorňujeme seniorov, aby obozretne komunikovali s cudzími osobami, ktoré sa vydávajú za tzv. opravárov a servisných pracovníkov výťahov, distribučných spoločností a iných, ktorí požadujú vstup do obydlí za účelom servisného alebo iného úkonu, za ktorý budú chcieť zaplatiť finančnú čiastku. Žiadny pracovník, ktorý vykonáva servis zariadení alebo poskytuje služby v súvislosti s bývaním (voda, plyn, kúrenie),  nielen seniorom, neprichádza do kontaktu s hotovosťou, aby sa zamedzilo možnému zneužitiu. Dobre si zvážte, koho si vpustíte do domácnosti, aby nedošlo k odcudzeniu cenín a celoživotných úspor. 
Páchatelia podvodov na senioroch sa snažia v nepravidelných intervaloch pod rôznymi vymyslenými legendami dostať do Vašej blízkosti, uviesť staršie osoby do omylu a podvodom, či obyčajnou krádežou  pripraviť o celoživotné úspory alebo cenné predmety.

Požívajú osvedčené legendy:
· „Dopravná nehoda – advokát poškodeného (zraneného)“
· „Falošný policajt vyšetrujúci udalosť“
· „Falošný poštár, opravár, servisný pracovník – vrátenie preplatku, alebo nedoplatok“
· „Výhra, dedičstvo či zranený vojak v zahraničnej misii“.

